Hilde Lyrån

Hilde Lyrån (født 1963) er en norsk skuespiller, sanger og danser som har gjort seg bemerket både på scene, film og TV. Hun har gjort seg særlig bemerket i musikaler og på revyscenen. Hun huskes også fra rollen som Trine i komiserien Mot i brøstet på 1990-tallet.


== Scene ==
Lyrån startet som karrieren som danser i 1983 hos Einar Schanke i revyen Revy 83. Hun arbeidet derfra mye med Schanke og Dag Frøland på ABC-teatret, Chat Noir og Chateau Neuf i revyer som blant annet Slottstappet, Norge i våre hjerter, Revy for alle penga, og Einar Schankes 40-års jubileumsrevy. Hun har også medvirket i musikalene My Fair Lady, Sweet Charity, Hair, Jungelboken og Sound of Music.  
Fra 1994 jobbet hun i lengre tid med Tom Sterri i hans revyer på ABC-teatret og Chat Noir: Festrevy for Norge, Typisk Norsk, I Leende Live og Damenes Aften.  
Sommeren 1999 og våren 2000 spilte hun i et show med Brede Bøe kalt Med Hilde under armen og Brede i bånd. Dette resulterte senere i et humorprogram som ble sendt på TV 2 i 2002 under navnet Hilde & Brede show. De lagde en ny sesong for TV i 2007.
Sommeren 2002 spilte hun i showet Men tankene mine får du alltid sammen med Kjersti Elvik og Lisa Tønne. I 2005 hadde hun en av hovedrollene som danser i stykket The Dancing Man, som var lagd som en hyllest til den amerikanske danseren, koreografen og regissøren Bob Fosse. Forestillingen var senere på turné flere steder i Europa. I 2005 var hun aktuell i revyen Vi er i hundre sammen med Brede Bøe, Sven Nordin og Lisa Stokke. Stykket ble lansert i forbindelse med 100 års markeringen for unionsoppløsningen. I 2007 var hun en av damene i Showgirls på Chat Noir, sammen med Elisabeth Andreassen, Guri Schanke og Marian Aas Hansen, og i 2012 spilte de samme damene The Showgirls must go on, også på Chat Noir. I 2009 medvirket hun i Taube på Edderkoppen Teater og i 2013 i Jeppe på Chat Noir hvor hun spilte mot Øivind Blunck. I 2015 spilte hun hovedrollen i Sommermusikalen Den Gode Hensigt i Svelvik, med musikk og tekst av Christin Grilstad Prøis og regi av Ole Christian Øen. Sommeren 2021 spilte hun i Hjertet mitt for dekk på Prøysenhuset.


== TV og film ==
På TV gjorde hun seg først bemerket i rollen som Trine i komiserien Mot i brøstet (1995–1997). Hun har senere gjort seg bemerket i tv-produksjoner som juleserien Vazelina Hjulkalender (2000), humorprogrammet Hilde & Brede show (2002 og 2007), dramaserien Seks som oss (2004–2007) og såpeserien Hotel Cæsar (2011–2015).
Hun filmdebuterte i barnefilmen Olsenbanden jr. på rocker'n (2004) og har eller gjort seg bemerket i barnefilmene om Karsten og Petra (2013–2018).


== Musikk ==
Utover sangnummer i scenemusikaler har hun også vært deltaker i Melodi grand prix i 1994. Her deltok hun som medlem av trioen Madam Medusa (sammen med Cathrine Borkenhagen og Trine Svensen) som havnet på fjerdeplass. I 2017 deltok hun i Stjernekamp på NRK, men røk ut tidlig i konkurransen.Hun har også bidratt i platesammenheng, blant annet på Vazelina Bilopphøggers Hjulkalender (2000) og på reklame-CDn Hilde og Eldar: Rull'n ut! (2004) sammen med Eldar Vågan. Hun er også med på Øivind Blunck og "Småpikene" på albumet Postgiro'n Skal Fram (1983).


== Priser ==
I 2008 ble hun tildelt Leif Justers ærespris og i 2020 fikk hun Musikkteaterprisens Ærespris.


== Privatliv ==
Lyrån var gift med teaterprodusenten Anders Moland. Ekteskapet ble oppløst i 2007.


== TV-opptredener (utvalg) ==
1994 Melodi Grand Prix ... Deltaker i trioen Madam Medusa (sammen med Cathrine Borkenhagen og Trine Svensen)
1994 Brødrene Dal og legenden om Atlant-is ... Bikinijente (en episode)
1995–97 Mot i brøstet ... Trine
2000 Vazelina Hjulkalender ... Inga Toppen
2002, 2007 Hilde & Brede show ... Flere roller
2004–07 Seks som oss ... Karin
2010 Camp Senkveld i Senkveld med Thomas og Harald ... Deltaker
2013 Karsten og Petra ... Hilde
2011, 2012–2015 Hotel Cæsar ... Monica Nyman
2017 Stjernekamp ... Deltaker
2018 Thorbjørn ... Tims mot (en episode)
2021 A Star i Born ... Caster


== Filmografi ==
2004 Olsenbanden jr. på rocker'n ... Dolly
2007 Switch ... Ann Karin
2010 Olsenbanden jr. Mestertyvens skatt .... Frøken Pirkdal
2011 Blåfjell 2: Jakten på det magiske horn ... Nissemor
2012 Karsten og Petra blir bestevenner ... Hilde (Karstens mamma)
2013 Karsten og Petra på vinterferie ... Hilde (Karstens mamma)
2014 Karsten og Petras vidunderlige jul ... Hilde (Karstens mamma)
2016 Kjæledyrenes hemmelige liv ... Lucy (stemme)
2017 Karsten og Petra ut på tur ... Hilde (Karstens mamma)
2017 Karsten og Petra lager teater ... Hilde (Karstens mamma)
2018 Karsten og Petra på skattejakt ... Hilde (Karstens mamma)


== Referanser ==


== Eksterne lenker ==
(en) Hilde Lyrån på Internet Movie Database 
(en) Hilde Lyrån hos The Movie Database 
YouTube Madam Medusa - Casanova - Norsk MGP 1994